Document ID: 32007R1532

RÅDETS FORORDNING (EF) Nr. 1532/2007
af 17. december 2007
om ændring af forordning (EØF) nr. 3491/90 om indførsel af ris med oprindelse i Bangladesh
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 133,
under henvisning til forslag fra Kommissionen, og
ud fra følgende betragtninger:
(1)
I artikel 1 i Rådets forordning (EØF) nr. 3491/90 (1) er der fastsat bestemmelser om nedsættelse af afgiften ved indførsel af ris med oprindelse i dette land. Nedsættelserne svarer dels til de i ecu fastsatte beløb, dels til det beløb, der er bestemt til beskyttelse af industrien, og som er fastsat i artikel 14, stk. 3, i Rådets forordning (EØF) nr. 1418/76 af 21. juni 1976 om den fælles markedsordning for ris (2).
(2)
Siden denne ordning blev vedtaget, er der gennemført en lang række ændringer af de horisontale bestemmelser på dette område, uden at dette har medført ændringer af forordning (EØF) nr. 3491/90. De elementer, som er fastsat i nævnte forordnings artikel 1, der lægges til grund ved beregningen af den afgift ved indførsel, skal anvendes under hensyntagen til de pågældende horisontale bestemmelser, og det kan medføre forskellige fortolkninger.
(3)
Navnlig blev de variable importafgifter omlagt til toldsatser pr. 1. juli 1995 gennem vedtagelsen af Rådets forordning (EF) nr. 3290/94 af 22. december 1994 om de tilpasninger og overgangsforanstaltninger, der er nødvendige i landbrugssektoren for gennemførelsen af de aftaler, som er indgået under de multilaterale handelsforhandlinger i Uruguay-rundens regi (3).
(4)
Begrebet »det beløb, der er bestemt til beskyttelse af industrien« blev afskaffet fra den 1. juli 2006 ved Rådets forordning (EF) nr. 797/2006 af 22 maj 2006, der ændrede forordning (EF) nr. 1785/2003 af 29. september 2003, hvad angår ordningerne for import af ris (4).
(5)
Den »switch-over«-mekanisme, der i 1984 blev indført i Fællesskabets agromonetære ordning, og som skulle forhindre en udvikling i landbrugsomregningskurserne på samme vilkår som de monetære kurser, blev afskaffet pr. 1. februar 1995 ved Rådets forordning (EF) nr. 150/95 af 23. januar 1995 om ændring af forordning (EØF) nr. 3813/92 om den regningsenhed og de omregningskurser, der skal anvendes i den fælles landbrugspolitik (5). Da forordning (EØF) nr. 3813/92 pr. 1. januar 1999 blev ophævet ved Rådets forordning (EF) nr. 2799/98 af 15. december om den agromonetære ordning for euroen (6), blev den fælles landbrugspolitiks priser og beløb, der var udtrykt i ecu, sideløbende multipliceret med en korrektionsfaktor 1,207509, for at neutralisere virkningerne af en tilbagevenden til det reelle niveau for de kurser for omregning til national valuta, der blev anvendt i forbindelse med den fælles landbrugspolitik, og de beløb, der var fastsat i artikel 1 i forordning (EØF) nr. 3491/90, blev derfor multipliceret med den samme koefficient på 1,207509 fra den 1. februar 1995.
(6)
Forordning (EØF) nr. 3491/90 bør derfor tilpasses, så det klart fastslås, hvilke elementer der skal lægges til grund ved beregningen af afgifter ved indførsel af ris med oprindelse i Bangladesh, der importeres i henhold til nævnte forordning -
UDSTEDT FØLGENDE FORORDNING:
Artikel 1
I forordning (EØF) nr. 3491/90 foretages følgende ændringer:
1)
Artikel 1, stk. 1, affattes således:
»1. Ved indførsel af ris med oprindelse i Bangladesh og inden for de i artikel 2 fastsatte mængder er den afgift, der anvendes ved indførsel af ris henhørende under KN-kode 1006 10 (undtagen KN-kode 1006 10 10), 1006 20 og 1006 30:
-
for uafskallet ris henhørende under KN-kode 1006 10 (undtagen KN-kode 1006 10 10) lig med tolden i den fælles toldtarif, med fradrag af 50 % og af et fast beløb på 4,34 EUR
-
for afskallet ris henhørende under KN-kode 1006 20 lig med told, der er fastsat i henhold til artikel 11a i Rådets forordning (EF) nr. 1785/2003 af 29. september 2003 om den fælles markedsordning for ris (7), med fradrag af 50 % og af et fast beløb på 4,34 EUR
-
for delvis sleben eller sleben ris henhørende under KN-kode 1006 30 lig med den told, der er fastsat i henhold til artikel 11c i forordning (EF) nr. 1785/2003, med fradrag af et fast beløb på 16,78 EUR efterfulgt af et fradrag på 50 % og af et fast beløb på 6,52 EUR.
2)
Artikel 2, stk. 1, ændres således:
a)
I første afsnit ændres »afgiften« til »importtolden«.
b)
Andet afsnit affattes således:
»Omregningen af mængder på andre forarbejdningstrin end afskallet ris foretages ved anvendelse af de omregningssatser, der er fastsat i artikel 1 i Kommissionens forordning nr. 467/67/EØF af 21. august 1967 om fastsættelse af omregningssatser, forarbejdningsomkostninger og værdi af biprodukter for de forskellige forarbejdningstrin for ris (4).«
3)
Fodnote 4 affattes således:
»(4)
EFT 204 af 24.8.1967, s. 1. Senest ændret ved forordning (EØF) nr. 2325/88 (EFT L 202 af 27.7.1988, s. 41).«
4)
Artikel 3 affattes således:
»Artikel 3
Gennemførelsesbestemmelserne til denne forordning fastsættes efter fremgangsmåden i artikel 26 i forordning (EF) nr. 1785/2003.«
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. december 2007.

Labels: 3
17
18
15